CELEX: 32017R0827
Language: fi
Date: 2017-05-17 00:00:00
Title: Euroopan parlamentin ja neuvoston asetus (EU) 2017/827, annettu 17 päivänä toukokuuta 2017, tilinpäätösraportointiin ja tilintarkastukseen liittyvien yksittäisten toimien tukemiseksi toteutettavasta unionin ohjelmasta kaudelle 2014–2020 annetun asetuksen (EU) N:o 258/2014 muuttamisesta (ETA:n kannalta merkityksellinen teksti. )

19.5.2017   
            
            
               FI
            
            
               Euroopan unionin virallinen lehti
            
            
               L 129/24
            
         EUROOPAN PARLAMENTIN JA NEUVOSTON ASETUS (EU) 2017/827,
   annettu 17 päivänä toukokuuta 2017,
   tilinpäätösraportointiin ja tilintarkastukseen liittyvien yksittäisten toimien tukemiseksi toteutettavasta unionin ohjelmasta kaudelle 2014–2020 annetun asetuksen (EU) N:o 258/2014 muuttamisesta
   (ETA:n kannalta merkityksellinen teksti)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottavat huomioon Euroopan talous- ja sosiaalikomitean lausunnon (1),
   noudattavat tavallista lainsäätämisjärjestystä (2),
   sekä katsovat seuraavaa:
   
               (1)
            
            
               Euroopan parlamentin ja neuvoston asetuksen (EU) N:o 258/2014 (3) perusteella kansainvälisten tilinpäätösstandardien säätiö (International Financing Reporting Standards Foundation, jäljempänä ’IFRS-säätiö’), joka on kansainvälisen tilinpäätösstandardikomitean säätiön (International Accounting Standards Committee Foundation) oikeudellinen seuraaja, sekä julkisen edun valvontalautakunta (Public Interest Oversight Board, jäljempänä ’PIOB’) saavat unionin osarahoitusta toiminta-avustuksina 31 päivään joulukuuta 2020 saakka.
            
         
               (2)
            
            
               Euroopan tilinpäätösraportoinnin neuvoa-antava ryhmä (European Financial Reporting Advisory Group, jäljempänä ’EFRAG’) sai asetuksen (EU) N:o 258/2014 perusteella unionin osarahoitusta toiminta-avustuksina 31 päivään joulukuuta 2016 saakka.
            
         
               (3)
            
            
               Komissio julkaisi 12 päivänä marraskuuta 2013 sisämarkkinoista ja palveluista vastaavan komissaarin erityisneuvonantajan Philippe Maystadtin raportin, jäljempänä ’erityisneuvonantajan raportti’, jossa tämä hahmotteli mahdollisia EFRAG:n hallintoon tehtäviä uudistuksia, joiden tarkoituksena olisi vahvistaa unionin panosta kansainvälisten tilinpäätösstandardien laatimisessa.
            
         
               (4)
            
            
               Komissio seurasi tarkasti EFRAG:n hallintouudistuksen täytäntöönpanoa ja tiedotti Euroopan parlamentille ja neuvostolle tältä osin tapahtuneesta etenemisestä asianmukaisesti. Tältä pohjalta on aiheellista jatkaa EFRAG:n rahoitusta vuosiksi 2017–2020, jotta saavutetaan tilinpäätösraportointiin ja tilintarkastukseen liittyvien yksittäisten toimien tukemiseksi toteutettavan unionin ohjelman pitkän aikavälin tavoitteet.
            
         
               (5)
            
            
               EFRAG:n hallintoneuvoston, jossa sekä julkinen että yksityinen etu ovat tasapainoisesti edustettuina, olisi varmistettava, että sen jäsenet sitoutuvat toimimaan Euroopan yleisen edun mukaisesti. Euroopan arvopaperimarkkinaviranomaista, Euroopan pankkiviranomaista, Euroopan vakuutus- ja lisäeläkeviranomaista ja Euroopan keskuspankkia pyydetään osallistumaan EFRAG:n hallintoneuvoston työhön mahdollisimman aktiivisesti.
            
         
               (6)
            
            
               Komission olisi annettava Euroopan parlamentille ja neuvostolle vuotuinen kertomus EFRAG:n tärkeimmistä saavutuksista ja toiminnasta edellisen vuoden aikana. Kyseisessä kertomuksessa olisi myös tarkasteltava laajennettua yleistä etua koskevan vaatimuksen osalta tapahtunutta kehitystä ja esitettävä yksityiskohtainen katsaus kansainvälisten tilinpäätösstandardien (international financial reporting standards, jäljempänä ’IFRS-standardit’) kehitykseen. Tilinpäätösstandardit eivät saisi vaarantaa rahoitusvakautta unionissa eivätkä estää unionin talouskehitystä.
            
         
               (7)
            
            
               IFRS-standardien, PIOB:n ja EFRAG:n kehityksen osalta komission vuotuisessa kertomuksessa olisi myös viitattava Euroopan parlamentin suositusten jatkotoimiin ja täytäntöönpanoon. Lisäksi IFRS-säätiötä, PIOB:tä ja EFRAG:tä kehotetaan osallistumaan säännöllisesti ja ainakin vuosittain Euroopan parlamentin järjestämiin kuulemistilaisuuksiin täyden selonteon antamiseksi kansainvälisten tilinpäätös- ja tilintarkastusstandardien kehityksestä.
            
         
               (8)
            
            
               Komission olisi toimitettava Euroopan parlamentille ja neuvostolle entistä säännöllisemmin tietoa IFRS-säätiön, PIOB:n ja EFRAG:n yhteisistä ponnisteluista, koska unioni osarahoittaa näitä kolmea elintä ja ne työskentelevät samojen tavoitteiden hyväksi.
            
         
               (9)
            
            
               Komission olisi myös harkittava mahdollisia muutoksia EFRAG:n toimintaan ja yksityisoikeudelliseen asemaan pitkällä aikavälillä.
            
         
               (10)
            
            
               Asetus (EU) N:o 258/2014 olisi näin ollen muutettava tämän mukaisesti.
            
         
               (11)
            
            
               Jäsenvaltiot eivät voi riittävällä tavalla saavuttaa tämän asetuksen tavoitetta, joka on unionin ohjelman vuosien 2017–2020 määrärahojen lisääminen EFRAG:n sellaisen toiminnan tukemiseksi, jolla edistetään tilinpäätösraportointiin liittyvien unionin politiikan tavoitteiden saavuttamista, vaan se voidaan toiminnan laajuuden ja vaikutusten takia saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi.
            
         
               (12)
            
            
               EFRAG:n rahoituksen jatkuvuuden varmistamiseksi tämän asetuksen olisi tultava voimaan päivänä, jona se julkaistaan, ja sitä olisi sovellettava 1 päivästä tammikuuta 2017,
            
         OVAT HYVÄKSYNEET TÄMÄN ASETUKSEN:
   1 artikla
   Muutetaan asetus (EU) N:o 258/2014 seuraavasti:
   
               1)
            
            
               Korvataan 3 artiklan 1 kohdan a alakohdan i alakohta seuraavasti:
               
                           ”i)
                        
                        
                           EFRAG;”.
                        
                     
         
               2)
            
            
               Muutetaan 6 artikla seuraavasti:
               
                           a)
                        
                        
                           korvataan 1 kohta seuraavasti:
                           ”1.   Ohjelman toteuttamiseen varatut rahoituspuitteet vuosiksi 2014–2020 ovat 57 007 000 euroa nykyhintoina.”;
                        
                     
                           b)
                        
                        
                           korvataan 3 kohdan a alakohta seuraavasti:
                           
                                       ”a)
                                    
                                    
                                       EFRAG: 23 134 000 euroa;”.
                                    
                                 
                     
         
               3)
            
            
               Muutetaan 9 artikla seuraavasti:
               
                           a)
                        
                        
                           lisätään kohta seuraavasti:
                           ”4 a.   IFRS-säätiön ja IASB:n osalta 3 kohdassa tarkoitetussa kertomuksessa arvioidaan myös niiden hallinnointia, erityisesti avoimuuden, eturistiriitojen välttämisen ja palkattujen asiantuntijoiden monipuolisuuden osalta, sekä eturyhmien laajan edustuksen ja julkisen vastuuvelvollisuuden varmistamiseksi toteutettuja toimia.
                           Korkealaatuisten tilinpäätösstandardien sekä avoimuutta, vastuuvelvollisuutta ja riippumattomuutta koskevien korkeiden standardien takaamiseksi kertomuksessa on lisäksi kartoitettava ja arvioitava IFRS-säätiön puitteissa toteutettuja toimia, jotka koskevat muun muassa asiakirjojen julkista saatavuutta, avointa vuoropuhelua unionin toimielinten ja eri sidosryhmien kanssa, sidosryhmien kokousten avoimuussääntöjä ja avoimuusrekistereiden perustamista.”;
                        
                     
                           b)
                        
                        
                           korvataan 5 kohta seuraavasti:
                           ”5.   Edellä 3 kohdassa tarkoitetussa kertomuksessa käsitellään PIOB:n ja sen seuraajaorganisaation edistymistä rahoituksen monipuolistamisessa ja arvioidaan, kuinka PIOB:n työ osaltaan parantaa tilintarkastuksen laatua, tilintarkastusalan riippumattomuus mukaan lukien. Jos IFAC:n rahoituksen osuus on tiettynä vuonna yli kaksi kolmasosaa PIOB:n vuotuisesta kokonaisrahoituksesta, komissio ehdottaa vuosittaisen rahoitusosuutensa rajoittamista kyseisenä vuonna enintään 300 000 euroon.”;
                        
                     
                           c)
                        
                        
                           lisätään kohta seuraavasti:
                           ”6 a.   EFRAG:n osalta 3 kohdassa tarkoitetussa kertomuksessa arvioidaan vuodesta 2018 lähtien seuraavaa:
                           
                                       a)
                                    
                                    
                                       onko erityisneuvonantajan raportissa suositeltua laajennetun yleisen edun vaatimusta noudatettu edellisenä vuonna toteutetun hyväksymisprosessin aikana;
                                    
                                 
                                       b)
                                    
                                    
                                       ovatko Euroopan parlamentti ja neuvosto olleet varhaisessa vaiheessa mukana kirjanpitostandardien kehittämisessä ylipäätään sekä etenkin niiden hyväksymisprosessissa;
                                    
                                 
                                       c)
                                    
                                    
                                       onko EFRAG:n rahoitusrakenne riittävän monipuolinen ja tasapainoinen, jotta se pystyy täyttämään yleisen edun mukaisen tehtävänsä riippumattomasti ja tehokkaasti; ja
                                    
                                 
                                       d)
                                    
                                    
                                       EFRAG:n hallinnointi erityisesti avoimuuden osalta ja toimet, jotka on toteutettu eturyhmien laajan edustuksen ja julkisen vastuuvelvollisuuden varmistamiseksi.
                                    
                                 Lisäksi siinä kartoitetaan ja arvioidaan EFRAG:n puitteissa toteutettuja toimia demokraattisen vastuuvelvollisuuden, avoimuuden ja riippumattomuuden korkeiden standardien takaamiseksi, mikä koskee muun muassa asiakirjojen julkista saatavuutta, avointa vuoropuhelua unionin toimielinten ja eri sidosryhmien kanssa, pakollisten avoimuusrekistereiden perustamista ja sidosryhmien kokousten avoimuutta koskevia sääntöjä sekä sisäisiä sääntöjä, joilla pyritään erityisesti eturistiriitojen välttämiseen.”
                        
                     
         2 artikla
   Tämä asetus tulee voimaan sinä päivänä, jona se julkaistaan Euroopan unionin virallisessa lehdessä.
   Sitä sovelletaan 1 päivästä tammikuuta 2017.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Strasbourgissa 17 päivänä toukokuuta 2017.
      
         
            Euroopan parlamentin puolesta
         
         
            Puhemies
         
         A. TAJANI
      
      
         
            Neuvoston puolesta
         
         
            Puheenjohtaja
         
         C. ABELA
      
   
   
      (1)  EUVL C 303, 19.8.2016, s. 147.
   
      (2)  Euroopan parlamentin kanta, vahvistettu 27. huhtikuuta 2017 (ei vielä julkaistu virallisessa lehdessä), ja neuvoston päätös, tehty 11. toukokuuta 2017.
   
      (3)  Euroopan parlamentin ja neuvoston asetus (EU) N:o 258/2014, annettu 3 päivänä huhtikuuta 2014, tilinpäätösraportointiin ja tilintarkastukseen liittyvien yksittäisten toimien tukemiseksi toteutettavasta unionin ohjelmasta kaudelle 2014–2020 ja päätöksen N:o 716/2009/EY kumoamisesta (EUVL L 105, 8.4.2014, s. 1).